Jozo Petrović, kontroverzni lobist i konzultant u fokusu javnosti zbog svjedočenja u arbitraži Ina-MOL, od mađarske je naftne kompanije primio 7,2 milijuna kuna od 2011. do 2015. godine.

Otkrivaju to dokumenti koje Telegram ovdje ekskluzivno objavljuje, a koji se nalaze u tisuću novih stranica kojima je hrvatsko tužiteljstvo nadopunilo dokaze u slučaju protiv bivšeg premijera Ive Sanadera. Sanader je, prema pravomoćnoj presudi koju je kasnije srušio Ustavni sud, uzeo 10 milijuna eura mita za prodaju Ininih dionica mađarskom gigantu.

Napadi oporbe, Mosta i udruga

Jozo Petrović, bivši član Uprave Ine, našao se na udaru medija, članova vladajuće koalicije, oporbe i neovisnih udruga poput GONG-a zbog svog svjedočenja u arbitraži Ina-MOL, u kojoj Hrvatska traži naknadu štete zbog navodne korupcije u procesu prodaje.

Prema tvrdnjama čelnika Mosta Bože Petrova i Mire Bulja, Petrović, nekad blizak Ivi Sanaderu, ključni je savjetnik i prijatelj predsjednika Hrvatske demokratske zajednice, što otvara niz pitanja o sukobima interesa u odnosima Vlade, Ine i MOL-a, kao i zaštiti nacionalnih interesa.

Petrov je na RTL-u izjavio da “Karamarkov prijatelj Jozo Petrović radi za MOL, protiv Hrvatske”, što je Petrović nazvao hajkom na njega i njegovu obitelj. Ubrzo nakon toga pojavili su se brojni javni pozivi da se razjasne odnosi vrha HDZ-a i kontroverznog konzultanta.

Kompleksan poslovni odnos

Mađarska tvrtka u priopćenju je kazala da je Petrović u arbitraži svjedočio neovisno, bez zauzimanja jedne ili druge strane, no financijski detalji suradnje MOL-a i tvrtke Joze Petrovića koje Telegram prvi objavljuje, upućuju na znatno kompleksniji poslovni odnos.

Nakon prodaje Ininih dionica i međunarodnog korupcijskog skandala koji je izbio zbog navodnog mita za bivšeg premijera, nekadašnji hrvatski član Uprave Ine Jozo Petrović prelazi na mađarsku stranu kao konzultant.

Za to je 1. siječnja 2011. dogovorena mjesečna naknada od 14.500 eura, a uz brojne bonuse i dodatke, na račun Petrovićeve tvrtke “Peritus savjetovanje d.o.o.” uplaćeno je 7,261.000 kn, odnosno, između milijun i milijun i 700 tisuća kuna godišnje. Petroviću je ugovorom povjereno prilično neodređeno “savjetovanje o situaciji u naftnoj industriji zemalja u regiji”.

Diskreditiranje Petrovićevog svjedočenja

U procesu sporne prodaje, prema iskazima svjedoka, Petrović je sudjelovao direktno: 26. svibnja 2009. jedini je bio nazočan pregovorima bivšeg premijera Sanadera i čelnog čovjeka MOL-a Zsolta Hernadija, u Sanaderovu uredu u Banskim dvorima, o čemu je svjedočio na prvom procesu, negirajući bilo kakve nelegalnosti.

Tužitelji su ugovor i naknadne isplate na račun Joze Petrovića uvrstili u dokazne materijale novog procesa, nakon što je presudu u prvom procesu srušio Ustavni sud. Vjeruje se kako su tužitelji uvrstili ugovore i isplate između MOL-a i Petrovića kako bi pokušali diskreditirati njegovo svjedočenje, koje je u prvom procesu bilo u izravnoj suprotnosti s iskazom Roberta Ježića.

‘Olabavi s Mađarima, trebaju nam’

Također je odbacio svjedočenje Branka Radoševića, bivšeg predsjednika Uprave Plinacra, koji je izjavio da su ga i Sanader i Petrović tražili da “olabavi s Mađarima jer im oni trebaju”. Obojica su, prema Radoševićevim riječima, željela što prije završiti prodaju Ininih dionica, što Petrović negira.

Petrovićeva uloga u arbitraži i bliskost s predsjednicima HDZ-a ovih je dana novi predmet sukoba unutar vladajuće koalicije. Predsjednik HDZ-a Karamarko na fejsu je pozvao sve članove Vlade da, kako je napisao, počnu raditi zajedno, bez međusobnih prozivanja.